proxectonos/corpus_dominio_legal_administrativo_tmp huggingface dataset:
DECRETO 180/2008, do 17 de xullo, polo que se dispón o nomeamento de vogais do Consello de Administración do ente público Portos de Galicia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 28/08/2008

O Consello de Administración é o órgano superior colexiado do ente público Portos de Galicia, así se dispón no artigo 10º do Regulamento do Ente Público aprobado polo Decreto 227/1995, do 20 de xullo (en adiante Regulamento); no citado artigo sinálase a composición do Consello de Administración, así como a forma de nomeamento dos seus vogais, sendo todos eles nomeados por proposta do presidente do ente público Portos de Galicia, agás os representantes da Administración autonómica, que serán nomeados por proposta dos respectivos conselleiros.
O artigo 10.5º establece que os vogais representantes das administracións locais serán nomeados polo Consello da Xunta de Galicia, por proposta do presidente do ente público e corresponderá un a cada provincia costeira.
Conforme o punto segundo do número 5 do referido artigo 10º do Regulamento, a Federación Galega de Municipios e Provincias, o 13 de xuño de 2008, emitiu proposta de nomeamento dos vogais representantes das administracións locais no Consello de Portos de Galicia.
Por Decreto 573/2005, do 29 de novembro, publicado no DOG nº 250, do 30 de decembro, de 2005, procedeuse á renovación dos vogais representantes das administracións locais.
Así mesmo, o artigo 10.9º do Decreto do mesmo regulamento, dispón que as vacantes que se produzan no Consello de Administración serán cubertas no mes seguinte á data na que se produciu a vacante, polo procedemento previsto nas alíneas anteriores e polo tempo que falte para completar o mandado de quen causou a vacante.
Xa que logo, recibida proposta de nomeamento de vogais representantes das Administracións locais, no Consello de Administración do ente público, por proposta da conselleira de Política Territorial, Obras Públicas e Transportes, na súa reunión do día dezasete de xullo de dous mil oito.
DISPOÑO:
Artigo primeiro.
O nomeamento polo tempo que falta para completar o mandato como vogais titulares do Consello de Administración do ente público Portos de Galicia:
1. En representación da Administración local pola provincia de Lugo:
Melchor Roel Rivas.
2. En representación da Administración local pola provincia da Coruña:
Vicente Irisarri Castro.
3. En representación da Administración local pola provincia de Pontevedra:
Jesús Vázquez Almuíña.
Santiago de Compostela, dezasete de xullo de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e
Transportes
RESOLUCIÓN do 17 de xullo de 2008 pola que se publica o estado de execución do orzamento da comunidade autónoma e as súas modificacións, e a situación da tesouraría e movementos por operacións orzamentarias e extraorzamentarias correspondentes ao primeiro trimestre de 2008.
CONSELLERÍA DE ECONOMÍA E FACENDA — III. OUTRAS DISPOSICIÓNS — 28/08/2008

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, dáselle publicidade ao estado de execución do orzamento da comunidade autónoma e ás súas modificacións, e a situación de tesouraría e movementos por operacións orzamentarias e extraorzamentarias correspondentes ao primeiro trimestre de 2008, que figuran como anexo a esta resolución.
Santiago de Compostela, 17 de xullo de 2008.
José Ramón Fernández Antonio
Conselleiro de Economía e Facenda
Ver referencia pdf "16600D007P060.PDF"
Ver referencia pdf "16600D008P065.PDF"
RESOLUCIÓN do 24 de xullo de 2008, da Dirección Xeral de Investigación, Tecnoloxía e Formación Agroforestal, pola que se lles dá publicidade aos beneficiarios das axudas concedidas ao abeiro da Orde do 21 de setembro de 2007, na que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, da Consellería do Medio Rural e se convocan para o ano 2007.
CONSELLERÍA DO MEDIO RURAL — III. OUTRAS DISPOSICIÓNS — 25/08/2008

Mediante Resolución do conselleiro do Medio Rural, do 12 de decembro de 2007, concedéronse as axudas para financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal ás entidades e pola contía que se reflicte no anexo, convocadas ao abeiro da Orde do 21 de setembro de 2007, na que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, da Consellaría do Medio Rural e se convocan para o ano 2007 (DOG do 25 de setembro de 2007).
O artigo 11 puntos 2 e 7 da dita orde indica que a relación das subvencións concedidas, con indicación da norma reguladora, beneficiario, crédito orzamentario, contía e finalidade da subvención será obxecto de publicación no Diario Oficial de Galicia, de conformidade co establecido no artigo 18 da Lei 38/2003, do 17 de novembro, xeral de subvencións.
O financiamento das subvencións concedidas ao abeiro da Orde do 21 de setembro de 2007 imputarase, segundo a natureza das axudas e beneficiarios, á aplicación orzamentaria 11.05.561A.770.0 por un valor total de 1.428.365 euros, distribuídos nas seguintes anualidades: 714.183 euros en 2007, 428.509 euros en 2008 e 285.673 euros en 2009. A concesión de subvencións imputadas aos exercicios orzamentarios correspondentes aos anos 2008 e 2009 está condicionada á existencia de dotación económica suficiente en cada momento.
En virtude do exposto anteriormente,
RESOLVO:
Único.-Dar publicidade á relación de beneficiarios de axudas financeiras concedidas ao abeiro da Orde do 21 de setembro de 2007, que figura como anexo.
Santiago de Compostela, 24 de xullo de 2008.
Gonzalo Flores Calvete
Director xeral de Investigación, Tecnoloxía
e Formación Agroforestal
Ver referencia pdf "16300D006P045.PDF"
CORRECCIÓN de erros.-Orde do 31 de xullo de 2008 pola que se establecen as bases para a concesión, en réxime de concorrencia competitiva, das axudas correspondentes a diversas accións de formación de investigadores do Programa de recursos humanos do Plan Galego de Investigación, Desenvolvemento e Innovación Tecnolóxica-Incite (2006-2010) para o ano 2008, e se procede á súa convocatoria.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 25/08/2008

Advertidos erros na devandita orde publicada no DOG número 156, do día mércores 13 de agosto de 2008, cómpre facer as seguintes correccións:
Na páxina 15.466, columna dereita, liña 21ª, onde di: «ou no Arts & Humanities Citatión Index (AHCI):», debe dicir: «ou no Arts & Humanities Citatión Index (AHCI) ou aquelas listas de clasificación de revistas científicas de prestixio que os comités avaliadores consideren máis axeitadas para o ámbito de coñecemento de que se trate:».
Na páxina 15.472, columna esquerda, liña 28ª, onde di: «ou no Arts & Humanities Citatión Index (AHCI):», debe dicir: «ou no Arts & Humanities Citatión Index (AHCI) ou aquelas listas de clasificación de revistas científicas de prestixio que os comités avaliadores consideren máis axeitadas para o ámbito de coñecemento de que se trate:».
Na páxina 15.502, anexo XI, praza AA.08.060, columna 7ª- Breve perfil do proxecto-liña de investigación, onde di: «Parasitoloxía: parasitose emerxentes do rodaballo en cultivo: escuticociliatose, mixosporidiose e amebose», debe dicir: «Parasitoloxía: parasitose emerxentes do rodaballo en cultivo: escuticociliatose, mixosporidiose e amebose.
Estrutura poboacional do Cryotsporidium e Giardia. Dilucidación da súa bioloxía e caracterización das rutas e a dinámica de transmisión ao home».
Na páxina 15.502, anexo XI, praza AA.08.062, columna 3ª- Destino do posto de traballo, onde di: «Facultade de farmacia», debe dicir «Facultade de bioloxía».
Na páxina 15.504, anexo XI, praza AA.08.085, columna 3ª- Destino do posto de traballo, onde di: «ETS de E. de telecomunicacións», debe dicir: «ETS de enxeñeiros industriais».
Na páxina 15.505, anexo XII, columna 1ª- prazas, onde di: «AA.08», debe dicir: «IPP.08».
Na páxina 15.506, anexo XII, columna 1ª- prazas, onde di: «AA.08», debe dicir: «IPP.08».
Na páxina 15.507, anexo XII, columna 1ª- prazas, onde di: «AA.08», debe dicir: «IPP.08».
Na páxina 15.508, anexo XII, columna 1ª- prazas, onde di: «AA.08», debe dicir: «IPP.08».
Na páxina 15.509, anexo XII, columna 1ª- prazas, onde di: «AA.08», debe dicir: «IPP.08».
ORDE do 30 de xuño de 2008 pola que se resolve definitivamente a convocatoria de actividades formativas de inglés, francés, alemán, portugués e de música para o ano 2008 destinadas a profesorado que imparte docencia en niveis non universitarios.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/08/2008

De conformidade co establecido no artigo 9 da orde desta consellería do 7 de marzo de 2008 (DOG do 18 de marzo) pola que se convocan actividades formativas de inglés, francés, alemán, portugués e de música para o ano 2008 destinadas a profesorado que imparte docencia en niveis non universitarios, esta consellería
RESOLVE:
Primeiro.-Adxudicar as actividades formativas ao profesorado que se relaciona no anexo desta orde.
Segundo.-Contra esta resolución as persoas interesadas poden interpoñer recurso potestativo de reposición ante a conselleira de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 30 de xuño de 2008.
Laura Sánchez Piñón
Conselleira de Educación e Ordenación
Universitaria
Ver referencia pdf "16300D002P017.PDF"
RESOLUCIÓN do 20 de xuño de 2008, da Intervención Xeral da Comunidade Autónoma, pola que se actualiza o punto segundo do anexo previsto na Orde do 26 de febreiro de 1993, pola que se regula a expedición de ordes de pagamento para xustificar.
CONSELLERÍA DE ECONOMÍA E FACENDA — I. DISPOSICIÓNS XERAIS — 02/09/2008

A Orde da Consellería de Economía e Facenda, do 26 de febreiro de 1993, pola que se regula a expedición de pagamentos para xustificar, modificada pola Orde do 26 de setembro de 2006, relaciona no seu anexo as aplicacións orzamentarias con cargo ás que se poden emitir ordes de pagamento para xustificar.
A nova clasificación funcional que establece a Lei 16/2007, do 26 de decembro, pola que se aproban os orzamentos xerais da Comunidade Autónoma de Galicia para 2008, fai necesaria a actualización do punto segundo do anexo da devandita orde.
De acordo co exposto, vistas as peticións formuladas polas distintas consellerías, e por mor da facultade de actualización que me outorga a disposición adicional da Orde do 26 de febreiro de 1993,
RESOLVO:
Actualizar o punto segundo do anexo da Orde do 26 de febreiro de 1993, pola que se regula a expedición de pagamentos a xustificar, que contén con carácter particular a relación das aplicacións orzamentarias con cargo ás que se poden emitir ordes de pagamento para xustificar. O devandito punto quedará redactado de modo que se indica no anexo desta resolución.
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 20 de xuño de 2008.
Germán Ferreiro Vilariño
Interventor xeral da Comunidade Autónoma
Ver referencia pdf "16900D002P010.PDF"
ORDE do 22 de agosto de 2008 pola que se declara de interese galego a Fundación Galega da Formación para o Traballo e se ordena a súa inscrición no Rexistro de Fundacións de Interese Galego.
CONSELLERÍA DE TRABALLO — III. OUTRAS DISPOSICIÓNS — 04/09/2008

Con data do 21 de xullo de 2008 foi publicada no Diario Oficial de Galicia a orde da Consellería da Presidencia, Administracións Públicas e Xustiza, do 9 de xullo de 2008, pola que se clasifica como de interese laboral a Fundación Galega da Formación para o Traballo, adscribíndoa á Consellería de Traballo, que exercerá plenamente o protectorado sobre ela.
Segundo consta no artigo 7 dos seus estatutos, son fins da fundación:
-Promover, aplicar e implementar actuacións tendentes á configuración dun sistema integrado de formación profesional en Galicia.
-Promover a eficiencia e a eficacia das políticas de formación a través da súa análise e mellora continuada.
-Impulsar e estender entre os empresarios e os traballadores unha formación que responda ás súas necesidades e contribúa ao desenvolvemento dunha economía baseada no coñecemento.
-Favorecer a formación ao longo da vida dos traballadores mellorando a súa capacitación profesional e promoción persoal.
-Proporcionar aos traballadores os coñecementos e as prácticas adecuadas aos requirimentos do mercado de traballo e ás necesidades das empresas.
-Contribuír á mellora da produtividade e competitividade das empresas e á estabilidade e calidade do emprego.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, e segundo o establecido no artigo 47 da Lei 12/2006, do 1 de decembro, de fundacións de interese galego, e o artigo 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego,
DISPOÑO:
Primeiro.-Declarar de interese galego a Fundación Galega da Formación para o Traballo, ao cumpriren os seus estatutos as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Galega da Formación para o Traballo no Rexistro de Fundacións de Interese Galego, sección da Consellería de Traballo, para os efectos que sinala o artigo 5 da Lei 12/2006, do 1 de decembro, de fundacións de interese galego.
Terceiro.-A dita fundación queda sometida ao disposto no resto da normativa de xeral aplicación, en especial á obriga de lles dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada ante o protectorado a lle render contas anualmente e a xustificar, a través dunha memoria anual, o cumprimento das cargas fundacionais, así como a presentarlle o proxecto de orzamento con anterioridade ao inicio do exercicio económico para o cal se formula, e debendo solicitar as preceptivas autorizacións cando sexan necesarias.
Santiago de Compostela, 22 de agosto de 2008.
Ricardo Jacinto Varela Sánchez
Conselleiro de Traballo
SERVICIO GALEGO DE PROMOCIÓN DA IGUALDADE DO HOME E DA MULLER
ORDE do 28 de agosto de 2008 pola que se fai pública a revogación da autorización do centro privado Esega, do concello da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/09/2008

Unha vez notificada a resolución do expediente incoado ao centro privado Esega, situado na rúa Calvo Sotelo nº 31 baixo do concello da Coruña, con código de centro 15032352, na cal se declara probada a existencia de diversas irregularidades no seu funcionamento e se revoga expresamente a autorización outorgada ao devandito centro por Orde do 7 de setembro de 2004 para impartir o ciclo formativo de grao medio de explotación de sistemas informáticos, e os ciclos formativos de grao superior de desenvolvemento de aplicacións informáticas, o de animación sociocultural, o de integración social, o de aloxamento, o de información e comercialización turísticas e o de educación infantil.
Conforme o disposto na disposición adicional terceira do Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias, procede a publicación da súa parte dispositiva no Diario Oficial de Galicia.
Vistos o referido Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias, e a Orde do 20 de setembro de 1995 pola que se desenvolve o devandito decreto.
Polo anteriormente exposto, esta consellería
ACORDA:
Facer pública a revogación da autorización concedida ao centro privado Esega, do concello da Coruña.
Santiago de Compostela, 28 de agosto de 2008.
Laura Sánchez Piñón
Conselleira de Educación e Ordenación Universitaria
RESOLUCIÓN do 12 de agosto de 2008, da Dirección Xeral de Conservación da Natureza, pola que se lle dá publicidade á relación de beneficiarios das axudas concedidas ao abeiro da Orde do 31 de decembro de 2007 pola que se establecen e se regulan axudas para a conservación e recuperación das poboacións de coello de monte autóctono e se convocan para o ano 2008.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 04/09/2008

De conformidade co disposto no artigo 18 da Lei 38/2003, xeral de subvencións, no artigo 78.8º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no artigo 15 da Orde do 31 de decembro de 2007 pola que se establecen e regulan axudas para a conservación e recuperación das poboacións de coello de monte autóctono e se convocan para o ano 2008, procédese mediante esta resolución á publicación do extracto das axudas outorgadas pola Consellería de Medio Ambiente e Desenvolvemento Sostible ao abeiro da Orde do 31 de decembro de 2007 pola que se establecen e regulan axudas para a conservación e recuperación das poboacións de coello de monte autóctono e se convocan para o ano 2008.
Deste xeito, cómpre sinalar, polo que atinxe ás axudas concedidas con cargo aos orzamentos xerais da Comunidade Autónoma de Galicia para o ano 2008, o seguinte:
a) Norma reguladora da convocatoria: Orde do 31 de decembro de 2007 pola que se establecen e regulan axudas para a conservación e recuperación das poboacións de coello de monte autóctono e se convocan para o ano 2008.
b) Aplicación orzamentaria: 15.02.541B.781.0.
c) Crédito orzamentario: 160.000 .
d) Destinatarios: titulares de terreos cinexeticamente ordenados de carácter societario.
e) Beneficiarios, importe e finalidade das axudas: ver anexo.
Santiago de Compostela, 12 de agosto de 2008.
Xosé Benito Reza Rodríguez
Director xeral de Conservación da Natureza
Ver referencia pdf "17100D004P026.PDF"
ORDE do 26 de agosto de 2008 pola que se amplía o prazo para a presentación de solicitudes para participar na segunda edición dos Premios Galicia á pequena e mediana empresa sustentable, convocados ao abeiro da Orde do 8 de abril do 2008.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 01/09/2008

Mediante a Orde do 8 de abril de 2008 (DOG nº 72, do 15 de abril), aprobáronse as bases reguladoras aplicables á concesión dos Premios Galicia á pequena e mediana empresa sustentable e convocouse a súa segunda edición para o ano 2008.
No artigo 10 desta orde establécese que o prazo de presentación das solicitudes para participar nesta segunda edición dos Premios Galicia á pequena e mediana empresa sustentable remataría o 1 de setembro de 2008.
Neste sentido e debido á complexidade que presenta algunha da documentación que teñen que presentar os beneficiarios destes premios, considérase conveniente ampliar o prazo de presentación das solicitudes para participar nesta segunda edición dos Premios Galicia á pequena e mediana empresa sustentable.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
Dispoño:
Artigo único.-Amplíase ata o 1 de outubro do 2008 o prazo para a presentación de solicitudes para participar na II edición dos Premios Galicia á pequena e mediana empresa sustentable.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 26 de agosto de 2008.
Manuel Vázquez Fernández
Conselleiro de Medio Ambiente e Desenvolvemento Sostible
RESOLUCIÓN do 23 de xullo de 2008, da Dirección Xeral de Conservación da Natureza, pola que se lle dá publicidade á relación de beneficiarios das axudas concedidas ao abeiro da Orde do 27 de decembro de 2007 pola que se establecen as bases reguladoras e se convocan para o ano 2008 axudas para a mellora do hábitat da perdiz rubia.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 03/09/2008

De conformidade co disposto no artigo 15 da Lei 9/2007, de subvencións de Galicia, no artigo 78.8º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no artigo 11 da Orde do 27 de decembro de 2007 pola que se establecen as bases reguladoras e se convocan para o ano 2008 axudas para a mellora do hábitat da perdiz rubia, procédese pola presente á publicación do extracto das axudas outorgadas pola Consellería de Medio Ambiente e Desenvolvemento Sostible ao abeiro da citada orde.
Deste xeito, cómpre sinalar, polo que atinxe ás axudas concedidas con cargo aos orzamentos xerais da Comunidade Autónoma de Galicia para o ano 2008, o seguinte:
a) Norma reguladora da convocatoria: Orde do 27 de decembro de 2007 pola que se establecen as bases reguladoras e se convocan para o ano 2008 axudas para a mellora do hábitat da perdiz rubia.
b) Aplicación orzamentaria: 15.02.541B.781.0.
c) Crédito orzamentario: 160.000 .
d) Destinatarios: titulares de tecores galegos e agrupacións destes que, aínda carecendo de personalidade xurídica, fagan unha solicitude conxunta.
e) Entidades beneficiarias e importe das axudas: as recollidas no anexo.
Santiago de Compostela, 23 de xullo de 2008.
P.D. (27-7-2007)
Emilio Rosa Solana
Subdirector xeral de Recursos Cinexéticos
e Piscícolas
Ver referencia pdf "17000D012P039.PDF"
DECRETO 191/2008, do 31 de xullo, polo que se acepta a cesión a título gratuíto do dereito de uso dun inmoble realizada polo Concello de Pontevedra á Comunidade Autónoma de Galicia con destino a centro de día especializado en atención a enfermos de alzheimer.
CONSELLERÍA DE ECONOMÍA E FACENDA — III. OUTRAS DISPOSICIÓNS — 03/09/2008

Con data do 22 de febreiro de 2008, o Pleno do Concello de Pontevedra adoptou o acordo de cederlle á Comunidade Autónoma de Galicia o dereito de uso dun inmoble situado nese concello.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, logo da deliberación do Consello da Xunta de Galicia na súa reunión do trinta e un de xullo de dous mil oito,
DISPOÑO:
Artigo 1º
Acéptase, nos termos establecidos polo Concello de Pontevedra, a cesión a título gratuíto do dereito de uso durante quince anos dun inmoble situado nese concello, planta baixa dun edificio en Pontevedra, que segundo o rexistro está situado na rúa Pedro Sarmiento de Gamboa, esquina rúa Curtidoría. Ocupa unha superficie de 501 m². Linda, visto o edificio desde a rúa Pedro Sarmiento Gamboa: fronte, esta rúa, na cal está dotado de acceso independente e portal un de acceso ás vivendas; dereita, entrando nel, local segregado e en parte portal un de acceso ás vivendas; esquerda, con edificio de diversos propietarios e rampla de acceso ao garaxe, vestíbulo e sala de máquinas; e fondo, con edificio de diversos propietarios e patio do cuarteirón. Cota: 8,460%. Inscrita no Rexistro da Propiedade número un de Pontevedra no tomo 1.790, libro 939, folio 22, predio 71365.
Artigo 2º
O inmoble destinarase a centro de día de atención especializada a enfermos de alzheimer e outras demencias similares.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, trinta e un de xullo de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
DECRETO 190/2008, do 31 de xullo, polo que se acepta a cesión a título gratuíto do dereito de uso dun inmoble realizada polo Concello de Monfero á Comunidade Autónoma de Galicia con destino a centro de atención de visitantes das Fragas do Eume.
CONSELLERÍA DE ECONOMÍA E FACENDA — III. OUTRAS DISPOSICIÓNS — 03/09/2008

Con data do 14 de marzo de 2008 o Pleno do Concello de Monfero adoptou o acordo de cederlle á Comunidade Autónoma de Galicia unha parcela situada nese concello.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, logo da deliberación do Consello da Xunta de Galicia na súa reunión do trinta e un de xullo de dous mil oito,
DISPOÑO:
Artigo 1º
Acéptase, nos termos establecidos polo Concello de Monfero, a cesión a título gratuíto do dereito de uso durante vinte e cinco anos dun inmoble situado no Concello de Monfero, no lugar denominado A Casa do Campo, lugar do Convento, que linda: norte, Antonio Varela Tojeiro e catro máis; sur, estrada e Luis Garnelo Prada; leste, estrada e Antonio Varela Tojeiro e catro máis; e oeste, viúva de José Goyanes e Antonio Varela Tojeiro e catro máis. Ten unha superficie de 20.585 m² e está inscrita no Rexistro da Propiedade de Pontedeume no tomo 813, libro 44, folio 9, predio 7814. Referencia catastral: 15051A061000010000LP.
Artigo 2º
O inmoble destinarase a centro de atención a visitantes do Parque Natural das Fragas do Eume.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, trinta e un de xullo de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
DECRETO 189/2008, do 31 de xullo, polo que se aceptan as doazóns de bens culturais feitas por determinadas persoas á Comunidade Autónoma de Galicia.
CONSELLERÍA DE ECONOMÍA E FACENDA — III. OUTRAS DISPOSICIÓNS — 03/09/2008

Con data do 2 de maio e do 5 de xuño de 2008, a Consellería de Cultura e Deporte remitiulle á Consellería de Economía e Facenda os expedientes de doazón de bens propiedade de Roberto Ángel Pombar Santiago, Antonio Graña Graña, Ana Cruces Artero e Myriam del Valle Mahamed.
A Secretaría Xeral e do Patrimonio tramitou o expediente de aceptación, logo dos respectivos informes favorables da Comisión Superior de Valoración de Bens Culturais de Interese para Galicia.
De acordo co disposto no artigo 17.1º da Lei 3/1985, do 12 de abril, do patrimonio da Comunidade Autónoma de Galicia, e 34.1º do regulamento aprobado polo Decreto 50/1989, do 9 de marzo, a adquisición pura e simple de bens, a título gratuíto ou lucrativo requirirá decreto do Consello da Xunta de Galicia, por proposta da Consellería de Economía e Facenda.
Na súa virtude, por proposta do conselleiro de Economía e Facenda e logo de deliberación do Consello da Xunta de Galicia na súa reunión do día trinta e un de xullo de dous mil oito,
DISPOÑO:
Artigo 1º
Aceptar nos termos establecidos polos doadores as seguintes doazóns de bens que a seguir se relacionan:
-Doador: Roberto Ángel Pombar Santiago.
Tipo de ben: documento.
Título: Reglamento de la Sociedad de Campesinos de Bande.
Cronoloxía: 1934.
Técnica/materia: impresión sobre papel.
Dimensións: 15 cm × 10 cm.
Valoración: 30 .
-Doador: Antonio Graña Graña.
Tipo de ben: maqueta de barco María Luisa.
Cronoloxía: 1995.
Técnica/materia: madeira policromada.
Dimensións: 42 cm × 57 cm × 50 cm.
Valoración: 800 .
-Doador: Antonio Graña Graña.
Tipo de ben: casco de bote (sección de proa) dun barco de pesca xeiteiro de Cangas.
Técnica/materia: madeira policromada e áncora de ferro.
Medidas: 86 cm × 90 × 100 cm.
Valoración: 300 .
-Doadora: Ana Cruces Artero.
Tipo de ben: 1 copia dixital dunha fotografía orixinal.
Tema: fotografía de grupo familiar.
Cronoloxía: 1903 ca.
Técnica/materia: copia en formato informático (CD).
Valoración: 7,60 .
-Doadora: Myrian del Valle Mahamed.
Título: arquivo profesional de Manuel Roldán Martínez-Bolaño.
Tipo de ben: documentos persoais e profesionais.
Artigo 2º
Os bens doados por Roberto Ángel Pombar Santiago e Ana Cruces Artero cédense para a súa custodia no Museo Etnolóxico de Ribadavia.
A maqueta de barco e o casco de bote de pesca de Antonio Graña Graña serán custodiados no Museo Massó de Bueu.
O arquivo profesional de Manuel Roldán Martínez-Bolaño dóao Myrian del Valle Mahamed, para o seu depósito no Arquivo do Reino de Galicia.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites para a efectividade deste decreto.
Santiago de Compostela, trinta e un de xullo de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
ORDE do 4 de agosto de 2008 pola que se resolve a cesión en propiedade de vehículos de protección civil (modalidade B).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/08/2008

Por Orde do 28 de decembro de 2007 (DOG nº 1, do 2 de xaneiro de 2008), a Consellería de Presidencia, Administracións Públicas e Xustiza anunciou normas que regulan o réxime de axudas a concellos da Comunidade Autónoma de Galicia para o financiamento dos investimentos derivados da creación, a posta en funcionamento e o desenvolvemento dos servizos municipais de protección civil, así como a cesión en propiedade de vehículos e material para misións de protección civil.
Vista a proposta de resolución da Comisión Avaliadora, en aplicación do artigo 6 da Orde do 28 de decembro de 2007,
RESOLVO:
Primeiro.-Conceder a cesión en propiedade de vehículos de protección civil (modalidade B) dos concellos que se sinalan no anexo.
Segundo.-Notificarlles o contido desta resolución aos concellos beneficiarios, especificando as condicións particulares que deberán cumprir e que se formalizará mediante acta, na que constará o acordo da cesión e a aceptación do cesionario.
Terceiro.-Contra esta resolución, que esgota a vía administrativa, poderase interpoñer recurso de reposición ante este mesmo órgano, no prazo dun mes, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do seguinte ao da publicación desta orde.
En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Santiago de Compostela, 4 de agosto de 2008.
José Luis Méndez Romeu
Conselleiro de Presidencia, Administracións
Públicas e Xustiza
Ver referencia pdf "16200D004P020.PDF"
RESOLUCIÓN do 16 de xullo de 2008 pola que se procede á publicación das subvencións concedidas en virtude da Orde do 9 de xaneiro de 2008 pola que se establecen as bases que rexen as axudas destinadas a entidades sen ánimo de lucro para a realización de programas de apoio a familias monoparentais e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 22/08/2008

De conformidade co disposto no artigo 18.1º da Lei 38/2003, do 17 de novembro, xeral de subvencións, procédese á publicación das subvencións concedidas en virtude da Orde do 9 de xaneiro de 2008 pola que se establecen as bases que rexen as axudas destinadas a entidades sen ánimo de lucro para a realización de programas de apoio a familias monoparentais.
Finalidade da axuda: as axudas teñen por obxecto financiar programas de apoio a familias monoparentais con fillas e fillos menores ao seu cargo, que sexan desenvolvidos por entidades sen ánimo de lucro que estean debidamente inscritas no Rexistro de entidades prestadoras de servizos sociais da Vicepresidencia da Igualdade e do Benestar.
Norma reguladora: Orde do 9 de xaneiro de 2008 pola que se establecen as bases que rexen as axudas destinadas a entidades sen ánimo de lucro para a realización de programas de apoio a familias monoparentais e se procede á súa convocatoria (Diario Oficial de Galicia nº 17, do 24 de xaneiro de 2008).
Crédito orzamentario: 345.000 euros con cargo á aplicación orzamentaria 05.20.312A.481.0.-
Santiago de Compostela, 16 de xullo de 2008
Anxo Manuel Quintana González
Vicepresidente da Igualdade e do Benestar
Ver referencia pdf "16200D004P020.PDF"
CORRECCIÓN de erros.-Resolución do 13 de xuño de 2008 pola que se ordena a publicación do acordo do Consello da Xunta de Galicia, do 12 de xuño de 2008, polo que se modifica a relación de postos de traballo dos órganos superiores dependentes da Presidencia da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/08/2008

Advertido erro na Resolución do 13 de xuño de 2008, publicada no DOG nº 132, do 9 de xullo de 2008, é necesario facer a oportuna corrección:
-Na páxina 13.424, na epígrafe referente ás modificacións do persoal funcionario, onde di: «Na páxina 117, no centro de destino «Secretaría Xeral da Presidencia», o posto «PR.101.00.000.15770.010. Porteiro/a maior»; debe dicir: «Na páxina 117, no centro de destino «Secretaría Xeral da Presidencia», o posto «PR.101.00.001.15770.010.-Porteiro/a maior».
RESOLUCIÓN do 30 de xullo de 2008, da Dirección Xeral de Comunicación Audiovisual, pola que se fai pública a concesión de axudas aos concellos para estudos de cobertura do sinal, realización de proxectos técnicos e dotación de equipamentos para o servizo de televisión dixital terrestre para o ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/08/2008

Esta dirección xeral resolveu a publicación da relación de axudas que se especifican nos anexos, concedidas no ano 2008 ao abeiro da Resolución do 29 de xullo de 2008, da Secretaría Xeral de Comunicación, pola que se resolve a concesión destas axudas e da Resolución do 28 de xaneiro de 2008, da Secretaría Xeral de Comunicación (DOG nº 24, do 4 de febreiro), pola que se convocan para o ano 2008, subvencións aos concellos para estudos de cobertura do sinal, realización de proxectos técnicos e dotación de equipamentos para o servizo de televisión dixital terrestre, que se financiarán con cargo á aplicación orzamentaria 04.31.461A.760.0 dos orzamentos xerais da Comunidade Autónoma de Galicia para o ano 2008.
O que se fai público para xeral coñecemento.
Santiago de Compostela, 30 de xullo de 2008.
Manuel José Fernández Iglesias
Director xeral de Comunicación Audiovisual
Ver referencia pdf "15600D001P005.PDF"
Ver referencia pdf "15600D003P006.PDF"
ORDE do 28 de xullo de 2008 pola que se resolve a convocatoria da do 13 de febreiro pola que se aproban as bases e se procede á convocatoria de axudas a estudantes universitarios con residencia en Galicia que cursan estudos oficiais fóra da nosa comunidade autónoma por non estaren implantados no sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/08/2008

Mediante a Orde do 13 de febreiro de 2008 (DOG do 25 de febreiro), aprobáronse as bases e procedeuse á convocatoria de axudas a estudantes universitarios con residencia en Galicia que cursan estudos oficiais fóra da nosa comunidade autónoma por non estaren implantados no Sistema Universitario de Galicia.
De acordo co establecido no artigo 5º das bases da convocatoria, desde o día 23 de abril ao 6 de maio expuxéronse as listas provisionais das solicitudes admitidas e excluídas, e durante ese mesmo prazo os interesados puideron formular as reclamacións para emendar erros e falta de documentación ante a Dirección Xeral de Ordenación e Calidade do Sistema Universitario de Galicia.
Transcorrido este prazo, as solicitudes admitidas foron estudadas pola comisión avaliadora nomeada na propia orde de convocatoria.
En consecuencia, de acordo co establecido nas bases da convocatoria e atendendo á proposta elevada pola citada comisión avaliadora a través da Dirección Xeral de Ordenación e Calidade do Sistema Universitario de Galicia, esta consellería
RESOLVE:
Artigo 1º
Concederlles axudas aos estudantes con residencia en Galicia, que realizan estudos de carácter oficial e validez nacional nas universidades públicas de fóra de Galicia, que se relacionan na listaxe do anexo I desta orde e na contía que se especifica.
Artigo 2º
Denegarlles axudas aos estudantes con residencia en Galicia, que realizan estudos de carácter oficial e validez nacional nas universidades públicas de fóra de Galicia, que se relacionan no mesmo anexo I como denegados polas causas que nel se especifican.
Artigo 3º
O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo beneficiario, segundo o disposto no artigo 33 da Lei 9/2007, do 13 de xuño, de subvencións de Galicia.
Artigo 4º
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 28 de xullo de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "15200D005P016.PDF"
ORDE do 1 de agosto de 2008 pola que se resolve a  convocatoria da do 26 de febreiro pola que se aproban as bases e se procede á convocatoria de axudas a asociacións de estudantes universitarios para o curso académico 2007/2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/08/2008

Mediante a Orde do 26 de febreiro de 2008 (DOG do 5 de marzo), convocáronse e aprobáronse as bases que rexen o concurso público de axudas a asociacións de estudantes universitarios para o curso académico 2007-2008.
De acordo co establecido no artigo 7 das bases da convocatoria, desde o día 30 de abril ao 13 de maio expuxéronse as listas provisionais das solicitudes admitidas e excluídas, e durante ese mesmo prazo os interesados puideron formular as reclamacións para emendar erros e faltas de documentación ante a Dirección Xeral de Ordenación e Calidade do Sistema Universitario de Galicia.
Transcorrido este prazo, as solicitudes admitidas foron estudadas pola comisión avaliadora nomeada na propia orde de convocatoria.
En consecuencia, de acordo co establecido nas bases da convocatoria e atendendo á proposta elevada pola citada comisión avaliadora a través da Dirección Xeral de Ordenación e Calidade do Sistema Universitario de Galicia, esta consellería
RESOLVE:
Artigo 1º
Concederlles axudas ás asociacións de estudantes das universidades galegas que se relacionan no anexo a esta orde e na contía que se especifica.
Artigo 2º
Denegarlles a axuda ás asociacións que se relacionan no citado anexo desta orde polos motivos que nel se sinalan.
Artigo 3º
O incumprimento total ou parcial por parte dos beneficiarios de calquera das condicións establecidas na orde de convocatoria do 26 de febreiro de 2008 constituirá causa determinante de revogación da axuda e do seu reintegro polo beneficiario ou solicitante, segundo o disposto no artigo 33 da Lei 9/2007, de subvencións de Galicia.
Artigo 4º
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 1 de agosto de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "15200D005P016.PDF"
Ver referencia pdf "15200D007P020.PDF"
CORRECCIÓN de erros.-Orde do 29 de maio de 2008 pola que se regulan as axudas económicas para a atención da primeira infancia a través do cheque infantil en escolas infantís 0-3 non sostidas con fondos públicos e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 07/08/2008

Advertido erro na devandita orde, publicada no DOG nº 111, do 10 de xuño de 2008, cómpre facer as seguintes correccións:
Na páxina 10.984, columna dereita, a letra c) do artigo 4.2º debe ser a letra c) do artigo 4.1º, e a letra d) do artigo 4.2º debe ser a letra c) do artigo 4.2º.
RESOLUCIÓN do 23 de xullo de 2008, da Dirección Xeral de Formación Profesional e Ensinanzas Especiais, pola que se fai pública a listaxe definitiva das axudas concedidas ao alumnado de niveis non universitarios para a adquisición dun ordenador persoal durante o ano 2008, convocadas pola Orde do 29 de febreiro de 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 06/08/2008

De conformidade co punto 2º do artigo 8 da Orde do 29 de febreiro de 2008 (DOG do 10 de marzo) pola que se establecen as bases que rexen as axudas ao alumnado de niveis non universitarios para a adquisición dun ordenador persoal durante o ano 2008, e unha vez cumpridos os trámites establecidos na orde de convocatoria, debe publicarse anuncio da exposición das listaxes definitivas dos beneficiarios das axudas.
Atendendo á proposta da comisión de avaliación prevista no artigo 7 da citada orde e consonte a delegación expresa que figura no seu artigo 8,
RESOLVO:
Primeiro.-Facer públicas as listaxes definitivas das axudas concedidas para a adquisición dun ordenador persoal e as de reserva. Estas listaxes publicaranse na páxina web:
http://www.edu.xunta.es/axudasord, no taboleiro de anuncios da Consellería de Educación e Ordenación Universitaria, na Consellería de Presidencia (Oficina de Atención ao Cidadán
) e nas delegacións provinciais da Consellería de Educación e Ordenación Universitaria.
Segundo.-Esta resolución esgota a vía administrativa e contra ela poderá interpoñerse o recurso potestativo de reposición ante o mesmo órgano que resolveu, no prazo dun mes, na forma e condicións que determina a Lei 30/1992, do 26 de novembro, de réxime xurídico das administracións públicas e do procedemento administrativo común, ou ser impugnadas directamente ante a xurisdición contencioso-administrativa, no prazo de dous meses contados a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de xullo de 2008.
Antonio Vázquez Vázquez
Director xeral de Formación Profesional e
Ensinanzas Especiais
ORDE do 31 de xullo de 2008 pola que se fixa o prezo de venda ao público da publicación As nosas palabras, os nosos mundos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/08/2008

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51, sinala que os prezos privados sexan fixados polas consellerías correspondentes, atendendo ás condicións e circunstancias do mercado no que operen, sen prexuízo de que excepcionalmente se poidan aplicar subvencións reguladoras, logo de emitido o informe favorable pola Consellería de Economía e Facenda, para seren publicados no Diario Oficial de Galicia.
Para cumprir este mandato, e despois de emitir o preceptivo informe favorable a Consellería de Economía e Facenda,
DISPOÑO:
Artigo único
1. Queda aprobado o prezo de venda ao público da publicación editada pola Secretaría Xeral de Política Lingüística As nosas palabras, os nosos mundos. A un prezo de 15 .
2. Este prezo enténdese con IVE incluído.
Santiago de Compostela, 31 de xullo de 2008.
José Luis Méndez Romeu
Conselleiro de Presidencia, Administracións
Públicas e Xustiza
ORDE do 28 de xullo de 2008 pola que se amplía o importe global máximo para a concesión de axudas a proxectos colectivos de xestión pesqueira para o exercicio 2008, convocadas por Orde do 11 de xaneiro de 2008.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 18/08/2008

A Orde do 11 de xaneiro de 2008 pola que se establece o prazo para a presentación de solicitudes de subvencións a proxectos colectivos de xestión pesqueira para o exercicio 2008 e se particulariza o seu importe global máximo, tramitada como expediente anticipado de gasto (DOG nº 9, do 14 de xaneiro de 2008), dispón no seu artigo 4 que as axudas ás que se refire se outorgarán con cargo á aplicación orzamentaria 14.02.723A.770.1, código de proxecto 200700564, por un importe máximo de 10.800.000 , dos cales 4.500.000  corresponden á anualidade 2008. Dispón, así mesmo, de conformidade co artigo 3 das bases reguladoras, que estes importes, así como as aplicacións ás que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
Con motivo da incorporación de créditos remanentes da anualidade 2007 incrementouse o crédito que é posible destinar á citada finalidade, o que permitirá achegar as axudas a un maior número de beneficiarios.
Por todo o exposto e no uso das facultades que me foron conferidas ,
DISPOÑO:
Artigo único.
Amplíase o importe da contía máxima para a concesión das axudas convocadas pola Orde da Consellería de Pesca e Asuntos Marítimos do 11 de xaneiro de 2008, pola que se establece o prazo para a presentación de solicitudes de subvencións a proxectos colectivos de xestión pesqueira para o exercicio 2008 e se particulariza o seu importe global máximo, tramitada como expediente anticipado de gasto (DOG nº 9, do 14 de xaneiro de 2008). A contía queda fixada na cantidade de 7.000.000  para a anualidade 2008, con cargo á aplicación orzamentaria 14.02.723A.770.1, código de proxecto 200700564 da Lei de orzamentos xerais da Comunidade Autónoma de Galicia, manténdose invariables os importes máximos fixados para as sucesivas anualidades.
Disposición adicional
A presente modificación non supón apertura de novo prazo de presentación de solicitudes.
Disposición derradeira
Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 28 de xullo de 2008.
Carmen Gallego Calvar
Conselleira de Pesca e Asuntos Marítimos